b'\n_START_ARTICLE_\n\xc8\x98tefan Bujor\n_START_SECTION_\nActivitatea\n_START_PARAGRAPH_\nDup\xc4\x83 plecarea de la curtea domeasc\xc4\x83, Bujor \xc3\xae\xc8\x99i face o ceat\xc4\x83 format\xc4\x83 din 12 oameni \xc8\x99i jefuie\xc8\x99te f\xc4\x83r\xc4\x83 discriminare boieri, arenda\xc8\x99i, c\xc3\xa2rciumari, negustori, epista\xc8\x9bi de mo\xc8\x99ii, fe\xc8\x9be biserice\xc8\x99ti, militari, v\xc4\x83tafi sau mari dreg\xc4\x83tori. Aceste ac\xc8\x9biuni duc la o reac\xc8\x9bie adecvat\xc4\x83 din partea autorit\xc4\x83\xc8\x9bilor, organiz\xc3\xa2ndu-se frecvent potere formate din 30-50 de oameni pentru prinderea cetei. \xc3\x8en aceste condi\xc8\x9bii , \xc3\xaentre anii 1808 \xc8\x99i 1809, Bujor se ascunde la curtea boierului grec Gheorghe Caravia din Neam\xc8\x9b, fiul serd\xc4\x83resei Anastasia din Arbore, unde se mai ad\xc4\x83postea un alt t\xc3\xa2lhar, Gheroghe Ardealean. Haiducii, ajuta\xc8\x9bi de boier, jefuiesc mo\xc8\x99ii din zona Neam\xc8\x9bului, fur\xc3\xa2nd \xc3\xaen special cai pe care \xc3\xaei vindeau \xc3\xaen Cordun (Bucovina) \xc3\xaens\xc4\x83 rela\xc8\x9biile dintre cei doi cu Caravia se r\xc4\x83cesc dup\xc4\x83 ce ace\xc8\x99tia refuz\xc4\x83 s\xc4\x83 ucid\xc4\x83 un negustor de l\xc3\xa2ng\xc4\x83 Roman. \xc8\x98tefan Bujor a trecut Prutul contin\xc3\xa2du-\xc8\x99i activitatea \xc3\xaen Basarabia \xc3\xaens\xc4\x83 Gheorghe Ardelean este nevoit s\xc4\x83 se refugieze din nou la curtea boierului unde este ucis \xc3\xaen urma unor ne\xc3\xaen\xc8\x9belegeri cauzate de o femeie (Catrina). \xc3\x8en legendele lui Radu Rosetti, Bujor \xc3\xaentr\xc4\x83 \xc3\xaen acest moment \xc3\xaen rolul r\xc3\xa3zbun\xc3\xa3torului \xc8\x99i, de\xc8\x99i romantizat\xc4\x83 puternic de c\xc4\x83tre scriitor, povestea este adev\xc4\x83rat\xc4\x83. Astfel, Bujor adun\xc4\x83 dovezi \xc8\x99i m\xc4\x83rturii de la s\xc4\x83teni pe care le trimite velarma\xc8\x99ului Darie D\xc4\x83rm\xc4\x83nescu, care \xc3\xaei aresteaz\xc4\x83 pe Caravia \xc8\x99i complici. La 11 decembrie 1809 boierul \xc3\xae\xc8\x99i recunoa\xc8\x99te vina \xc8\x99i este decapitat la 23 iunie 1810 \xc3\xaen Copou \xc3\xaen timp ce mama sa este trimis\xc4\x83 \xc3\xaen \xc3\xaenchisoare la o m\xc4\x83n\xc4\x83stire. _NEWLINE_Dup\xc4\x83 execu\xc8\x9bia lui Gheorghe Caravia, \xc8\x98tefan Bujor se \xc3\xaemprietene\xc8\x99te cu al\xc8\x9bi doi boieri haiduci, Constantin Cantacuzino \xc8\x99i Ilie Catargiu. Ace\xc8\x99tia comit o serie de jafuri \xc8\x99i crime \xc3\xaen zona Neam\xc8\x9bului, printre care c\xc3\xa2teva de anvergur\xc4\x83, cum ar fi atacul asupra banului Andronache Donici (pe care haiducii \xc3\xael t\xc3\xa2lh\xc4\x83resc de 800 de galbeni \xc3\xaen fa\xc8\x9ba a 60 de \xc8\x9b\xc4\x83rani), atacul asupra sp\xc4\x83tarului Iordache Sturdza (c\xc4\x83ruiau i-au furat bijuteriile \xc8\x99i caii), jefuirea c\xc4\x83pitanului Bac\xc4\x83u Lupa\xc8\x99cu \xc8\x99i perceptorilor din Bogd\xc4\x83ne\xc8\x99ti, Suceava. _NEWLINE_Urmeaz\xc4\x83 o perioad\xc4\x83 \xc3\xaen care \xc8\x98tefan Bujor \xc3\xaencearc\xc4\x83 s\xc4\x83 uneasc\xc4\x83 mai multe cete de haiduci cu scopul de a participa la Prima R\xc4\x83scoal\xc4\x83 S\xc3\xa2rb\xc4\x83 condus\xc4\x83 de Kara\xc4\x91or\xc4\x91e Petrovi\xc4\x87, astfel intr\xc4\x83 \xc3\xaen leg\xc4\x83tur\xc4\x83 cu haramba\xc8\x99ii Nichita Ungureanu, Condurachi \xc8\x99i Ilie Darie Pomohaci din Bucovina. De asemenea i se al\xc4\x83tur\xc4\x83 \xc8\x99i Gheorghe C\xc3\xa2rjaliu (participant la Revolu\xc8\x9bia de la 1821) \xc8\x99i Ianache Zamoil\xc4\x83 Hagi, \xc3\xaens\xc4\x83 p\xc3\xa2n\xc4\x83 la urm\xc4\x83 Bujor nu va particpa la r\xc4\x83scoal\xc4\x83, a\xc8\x99a cum se arat\xc4\x83 \xc3\xaen dosarul anchet\xc4\x83rii sale. Al\xc8\x9bi doi c\xc4\x83pitani de haiduci cu care Bujor colaboreaz\xc4\x83 sunt preotul Ilie Maronsin (care a devenit haiduc dup\xc4\x83 ce serdarii Olimpiadis \xc8\x99i Ibrahim i-au r\xc4\x83pit so\xc8\x9bia) care avea la un moment dat o ceat\xc4\x83 de 240 de oameni cu care va participa la evenimentele din 1821 \xc8\x99i Ilie Petralifu, care fusese v\xc4\x83taf pe mo\xc8\x99ia Costieni de l\xc3\xa2ng\xc4\x83 Tecuci \xc8\x99i devenit haiduc \xc3\xaenc\xc4\x83 din 1792. \xc3\x8en urma unei serii de t\xc3\xa2lh\xc4\x83rii \xc8\x99i crime comise \xc3\xaen special \xc3\xaen zona Bac\xc4\x83ului de c\xc4\x83tre Bujor \xc8\x99i Petralifu, guvernatorul Ku\xc8\x99nikov organizeaz\xc4\x83 mai multe poteri \xc3\xaen \xc3\xaencercarea de a-i captura pe cei doi haiduci. Ilie Petralifu este arestat (va fi judecat \xc8\x99i decapitat la Ia\xc8\x99i \xc3\xaen septembrie 1810) \xc3\xaen timp ce Bujor se refugiz\xc4\x83 mai \xc3\xaent\xc3\xa2i \xc3\xaen Transilvania apoi \xc3\xaen Oltenia, dup\xc4\x83 care ajunge la Foc\xc8\x99ani. \xc3\x8e\xc8\x99i formeaz\xc4\x83 o alt\xc4\x83 ceat\xc4\x83 puternic\xc4\x83 (\xc3\xaempreun\xc4\x83 cu Constantin Cantacuzino \xc8\x99i Ilie Catargiu) \xc8\x99i comite numeroase jafuri pe valea Tazl\xc4\x83ului \xc8\x99i a Trotu\xc8\x99ului dup\xc4\x83 care atac\xc4\x83 t\xc3\xa2rgurile \xc8\x98tef\xc4\x83ne\xc8\x99ti \xc8\x99i \xc8\x9aeline\xc8\x99ti.\n_START_SECTION_\nCapturarea \xc8\x99i moartea\n_START_PARAGRAPH_\n\xc3\x8embog\xc4\x83\xc8\x9bit \xc3\xaen urma jafurilor comise \xc3\xaen Vrancea dar \xc8\x99i h\xc4\x83r\xc8\x9buit permanent de poterile trimise din Ia\xc8\x99i, \xc8\x98tefan Bujor decide s\xc4\x83 renun\xc8\x9be la haiducie. \xc3\x8entr-un document datat la 1 mai 1811 se precizeaz\xc4\x83 c\xc4\x83 Bujor \xc8\x99i cei doi boieri s-au ascuns \xc3\xaen casa lui Grigore \xc8\x9aar\xc4\x83lung\xc4\x83 din Tecuci care, din cauza unei datorii, \xc3\xaei tr\xc4\x83deaz\xc4\x83 alert\xc3\xa2nd autorit\xc4\x83\xc8\x9bile. Constantin Cantacuzino \xc8\x99i Ilie Catargiu sunt judeca\xc8\x9bi \xc8\x99i decapita\xc8\x9bi, \xc3\xaen Copou, la 18 iunie respectiv 20 septembrie 1810 \xc3\xaen timp ce \xc8\x98tefan Bujor este sp\xc3\xa2nzurat la 20 ianuarie 1811 l\xc3\xa2ng\xc4\x83 iarmarocul de la Frumoasa, Ia\xc8\x99i _NEWLINE_\xe2\x80\x9eFrunz\xc4\x83 verde de negar\xc4\x83_NEWLINE_Bujor se suie pe scar\xc4\x83..._NEWLINE_Pl\xc3\xa2ng s\xc4\x83raci cu jale amar\xc4\x83,_NEWLINE_C\xc4\x83 nu-i scara Domnilor,_NEWLINE_Ci e scara ho\xc8\x9bilor,_NEWLINE_Calea neagr-a mor\xc8\x9bilor\xe2\x80\x9d_NEWLINE_\xe2\x80\x94Vasile Alecsandri, Poezii populare ale rom\xc3\xa2nilor_NEWLINE_\xc3\x8en conica haiducului, povestit\xc4\x83 de Alecu Russo, se pretinde c\xc4\x83 doctorul Gall ar fi cump\xc4\x83rat de la autorit\xc4\x83\xc8\x9bi capul lui Bujor pentru a-l studia \xc3\xaens\xc4\x83 n-a dat nici o le\xc8\x9bcaia pe tidvele boiere\xc8\x99ti.'